2 uitlanders met R9,9 m. se perlemoen betrap | Netwerk24
Deur Jana Breytenbach 18 Mei 2021 15:23
Lede van die Valke, misdaadintelligensie en die departement van bosbou en visserye het gehoor van 'n vrag onwettige perlemoen wat in twee voertuie vervoer word.
Die perlemoen is in dié bokse verpak en in 'n vragmotor se geheime kompartement versteek. Foto: Verskaf
Zinzi Hani, woordvoerder van die Valke, het gesê 'n wit Hino-vragmotor en 'n wit Audi is op die N7 geïdentifiseer. Die voertuie was op pad van Malmesbury af.
Beamptes het die voertuie by 'n vulstasie in Philadelphia laat stilhou.
Die bestuurder van die vragmotor is van Zimbabwe en die bestuurder van die Audi is 'n Chinees.
Van die perlemoen in die 70 bokse waarop beslag gelê is. Foto: Verskaf
Albei voertuie is deursoek en gedroogde perlemoen is in 'n versteekte kompartement onder die vragmotor gevind.
Daar is 70 bokse met 23 896 gedroogte perlemoen gevind.
Die mans is in hegtenis geneem en die voertuie is na die polisiekantoor in Philadelphia vir verdere ondersoek geneem.
Hani het gesê die verdagtes is onderskeidelik 28 en 35 jaar oud en sal Woensdag in die landdroshof in Atlantis op aanklagte van die oortreding van die Wet op Lewende Mariene Hulpbronne verskyn.
Die polisie het die perlemoen uit die bokse gehaal en in bewyssakke geplaas. Foto: Verskaf
Die 70 bokse gedroogte perlemoen was in dié versteekte kompartement, net onder die groot bak van die vragmotor, weggesteek. Foto: Verskaf